१६ वर्षमुनिको महादेसीय फुटबलको सर्वोच्च प्रतियोगिताको १७ औं संस्करण भारतले २०१६ मा आयोजना गर्दैछ । एएफसी यू–१६ मा आयोजक भारत, डिफेन्डिङ च्याम्पियन उत्तर कोरियासहित एसियाका उत्कृष्ट १६ देश सहभागी हुँदै छन् । यो प्रतियोगिताको सेमिफाइनलमा पुग्ने चार टिमले फिफा यू–१७ विश्वकप खेल्न पाउनेछन् । बिस्केक (किर्गिस्तान) मा भएको छनौटमा समूह ‘बी’ बाट उपविजेता हुँदै नेपालले पनि एएफसी यू–१६ मा स्थान सुरक्षित गरेको थियो तर, छनौटका तीनै खेलमा बढी उमेरका खेलाडी खेलाएको प्रमाणित भएपछि नेपालले सबै खेलको नतिजा ०–३ ले गुमाउनुपरेको थियो । यसैकारण एएफसीले एन्फालाई १४ हजार ५ सय अमेरिकी डलर जरिबाना गर्ने निर्णय पनि गरेको थियो ।
